hereketæpper
Hereketæpper, håndknyttede tæpper fra byen Hereke ca. 55 km SØ for Istanbul, Tyrkiet. Her grundlagdes i 1844 et værksted med indkaldte knyttere fra Iran, som skulle forsyne den osmanniske sultan med tæpper i fineste kvalitet af silke eller uld. Man kopierede antikke persiske tæpper; senere har man også hentet motiver fra gamle tyrkiske tæpper. I Hereke fremstilles stadig tæpper af høj teknisk kvalitet.